Φοίβος (συνθέτης)

Τα πρώτα χρόνια

Ο Φοίβος γεννήθηκε την 1η Ιανουαρίου του 1971. Είναι γιος του δικηγόρου Γεώργιου Τασσόπουλου και της Αφροδίτης Κοζανιτά. 
Τελειώνοντας το λύκειο, περνάει με τους πρώτους στη νομική σχολή Αθηνών, ενώ παράλληλα ξεκινάει μαθήματα μουσικής και αρμονίας στο ωδείο και ιδιαίτερα μαθήματα με καθηγητή του τον Θέμη Ρούσο. Τα μουσικά ακούσματα του ως τότε είναι ροκ, punk και heavy metal ενώ συνηθίζει να κυκλοφορεί στα Εξάρχεια.
Εκείνη την εποχή αρχίζει να δουλεύει κάποια κομμάτια με την άγνωστη ως τότε τραγουδίστρια Βίκυ Χαρίτου. Ένα demo φτάνει στα χέρια του Μίλτου Καρατζά ο οποίος ξεχωρίζει το ταλέντο του Φοίβου και αποφασίζει να του δώσει την ευκαιρία να κυκλοφορήσει τα πρώτα του τραγούδια. Έτσι λοιπόν το 1992 κυκλοφορεί το album της Βίκυς Χαρίτου «Στυλ» σε μουσική του Φοίβου από την BMG, το οποίο δεν γνωρίζει ιδιαίτερη επιτυχία.

Οι Πρώτες Επιτυχίες

Το 1993, ο τότε παραγωγός της Καίτης Γαρμπή, Γιάννης Δουλάμης προσπαθεί να φέρει έναν νέο ήχο στην Ελληνική μουσική και ακούει τα demos πολλών νέων συνθετών της εποχής. Κάπως έτσι φτάνει στα χέρια του υλικό του Φοίβου. Λίγο καιρό αργότερα κυκλοφορεί το άλμπουμ της Καίτης Γαρμπή «Ως τον παράδεισο» με 4 απ’ τα τραγούδια του δίσκου να φέρουν την υπογραφή του Φοίβου, το ομότιτλο «ως τον παράδεισο», το «ναι υπάρχω εγώ», το «Ακούω την καρδούλα σου» και το «Η αγάπη μας». Τα  τρία τραγούδια εκ των τεσσάρων γνωρίζουν μεγάλη επιτυχία, το άλμπουμ γίνεται χρυσό και ο Φοίβος υπογράφει το πρώτο του επαγγελματικό συμβόλαιο με τη Sony Music. 
Την ίδια εποχή αρχίζει να γράφει τραγούδια για πολλούς καλλιτέχνες όπως για τον Λευτέρη Πανταζή, τον Γιώργο Γερολυμάτο, τον Γιώργο Δασκουλίδη, την Άντζελα Δημητρίου, τον Δημήτρη Κόκοτα, τον Διονύση Σχοινά, τον Πασχάλη Τερζή, την Ελένη Δήμου, τον Άγγελο Διονυσίου, την Έφη Σαρρή, την Πωλίνα κ.ά. Ξεχωρίζουν πολλά τραγούδια του, μερικά από αυτά είναι: «Κάποιο Καλοκαίρι», «Ποτέ (δεν με κατάλαβες)», «Τι τρελά μου ζητάς», «Διαδόσεις», «Ζήσαμε», «Άστατος», «Το έτερον σου ήμισυ», «Άφησέ με μόνο», «Το φεγγάρι στην ταράτσα» κ.ά. 
Έκτοτε ξεκινάει ένα μπαράζ επιτυχιών με συνεχόμενα ρεκόρ πωλήσεων.

Η Κρίση Στη Δισκογραφία

Από το 1998 η δισκογραφία πλήττεται από την πειρατεία. Στις αρχές του 2000 ξεκινάει το φαινόμενο της διαδικτυακής πειρατείας και η κατάληξη στη κρίση της δισκογραφίας έρχεται με την εμφάνιση του youtube λίγο μετά το 2006. Αξίζει να σημειωθεί ότι χρυσός και πλατινένιο δίσκος πριν το 2001 γίνεται το album που καταφέρνει να ξεπεράσει σε πωλήσεις τις 25.000 και τις 50.000 αντίστοιχα ενώ μετά το 2001 χρυσός και πλατινένιος δίσκος γίνεται το album που καταφέρνει να ξεπεράσει σε πωλήσεις τις 20.000 και τις 40.000 αντίστοιχα. Από το 2006 χρυσό είναι το cd που πουλάει 15.000 αντίτυπα ενώ πλατινένιο το cd που πουλάει 30.000. Από το 2008 χρυσό είναι το cd που πουλάει 6.000 αντίτυπα και πλατινένιο το cd που πουλάει 12.000. 
Βλέποντας την κατάληξη αυτή, ο Φοίβος αποφασίζει το 2009 να εγκαταλείψει την Heaven και να ιδρύσει μια νέα εταιρία, τη Spicy, με τον όμιλο της τηλεόρασης του Star, η οποία θα στοχεύει περισσότερο στην κυκλοφορία digital singles μέσω διαδικτύου και λιγότερο στην κυκλοφορία δίσκων. Στο βήμα του αυτό τον ακολουθούν  η Δέσποινα Βανδή, ο Θάνος Πετρέλης και η Έλλη Κοκκίνου, παρότι είχε διακόψει τη συνεργασία της μαζί του μετά την μετακίνησή της από την Heaven στη Sony το 2006.  
Στην νέα αυτή εταιρία ο Φοίβος εγκαινιάζει νέες συνεργασίες με τραγουδιστές όπως ο Πάνος Καλλίδης, ο Νίνο, ο Ιωακείμ Φωκάς, η Στέλλα Καλλή, ο Tus, ο Άκης Δείξιμος, η Ελένη Χατζίδου, η Ελισάβετ Σπανού κ.α. Επίσης επαναλαμβάνει συνεργασίες με τους τραγουδιστές Γιάννη Πάριο, Διονύση Σχοινά και Βασίλη Καρρά.

Είκοσι Χρόνια Φοίβος

Τον Σεπτέμβριο του 2012 ο Φοίβος διοργάνωσε  μια μεγάλη συναυλία στο ΟΑΚΑ με τους περισσότερους από τους τραγουδιστές που συνεργάστηκε στα 20 πρώτα χρόνια της καριέρας του. Στο κάλεσμά του ανταποκρίθηκαν εκτός των άλλων, ο Αντώνης Ρέμος, η Δέσποινα Βανδή, η Καίτη Γαρμπή, η Άντζελα Δημητρίου, ο Δημήτρης Κόκοτας, ο Θάνος Καλλίρης, ο Νίνο, ο Θάνος Πετρέλης, ο Tus, ο Άκης Δείξιμος, η Έλλη Κοκκίνου, ο Διονύσης Σχοινάς, ο Βασίλης Καρράς, ο Γιώργος Μαζωνάκης, η Κωνσταντίνα κ.α. Τη συναυλία παρακολούθησαν πάνω από 20.000 θεατές ενώ αργότερα κυκλοφόρησε σε cd και προβλήθηκε από την τηλεόραση του Ant1.  

Καλλιτεχνικό διαζύγιο Φοίβου - Δέσποινας Βανδή

Το 2013, μετά την κυκλοφορία του επιτυχημένου album της Δέσποινας Βανδή και του Φοίβου «Άλλαξα», από το οποίο ξεχώρισαν τα τραγούδια «Γυρίσματα», «Το νησί», «Το αστέρι μου», «Μου χεις περάσει», «Καταλαβαίνω», «Έλα κοντά» και «Μου φτιάχνεις τη μέρα», η Δέσποινα Βανδή και ο Φοίβος αποφασίζουν να "παγώσουν" τη συνεργασία τους ώστε να πειραματιστεί η τραγουδίστρια με ήχους άλλων παραγωγών. Λέγεται ότι οι έντονες διαφωνίες της Δέσποινας Βανδή με τον διευθύνοντα  σύμβουλο της Spicy και στενό φίλο και συνεργάτη του Φοίβου, Γιώργο Σταμπόλη, για την προώθηση των τραγουδιών της, έφεραν την ρήξη και την άνοιξη του 2014 η Δέσποινα αποχώρησε από τη Spicy και επέστρεψε στη Heaven. Σε συνέντευξή της στην εκπομπή «Όλα» του ANT1 τον Δεκέμβριο της ίδιας χρονιάς, η Βανδή δήλωσε στον Θέμο Αναστασιάδη: «Ο Φοίβος είναι το πιο σημαντικό κομμάτι της καριέρας μου. Κάποια στιγμή αισθάνθηκα ότι έπρεπε να κάνω και κάτι άλλο. Δεν ήταν εύκολη απόφαση για μένα. (…) Ήθελα να πω και τραγούδια άλλων δημιουργών. Ένιωθα ότι είχαμε κάνει τα πάντα μαζί κι ότι είχε κλείσει αυτός ο κύκλος». 

Καλλιτεχνικό διαζύγιο Φοίβου - Έλλης Κοκκίνου

Το 2007, λίγο καιρό μετά την επανέκδοση του πλατινένιου album Sex, η Έλλη Κοκκίνου αρνείται να ανανεώσει  το συμβόλαιό της με τη Heaven music και διακόπτει απότομα τη συνεργασία της με τον Φοίβο. Έκτοτε ξεκινάει μια περίοδος κόντρας μεταξύ του ομίλου Ant1 και της Έλλης Κοκκίνου. Τα ραδιόφωνα του Ant1, μεταξύ των οποίων και ο Ρυθμός 94,9 σταματούν να παίζουν τραγούδια της και να την προβάλλουν με κάθε τρόπο. Λέγεται πως η Έλλη Κοκκίνου αποχώρησε από τη heaven γιατί διαφωνούσε με τον προκλητικά sexy τρόπο που της επέβαλαν να παρουσιάζεται μέσα από τα video clips και τις live εμφανίσεις της. 
Το 2010 η Έλλη Κοκκίνου και ο Φοίβος θα ξανασυναντηθούν στη Spicy από την οποία θα κυκλοφορήσουν το album «Τα γενέθλιά μου» και κάποια ακόμα digital singles.Το 2014 η Κοκκίνου αποχωρεί από τη Spicy μαζί με άλλους καλλιτέχνες διακόπτοντας  ξανά τη συνεργασία της με τον Φοίβο. 

Καλλιτεχνική επανασύνδεση Φοίβου-Καίτης Γαρμπή

Το 2019, ακριβώς δηλαδή 19 χρόνια μετά την τελευταία τους δισκογραφική συνεργασία στον τετραπλά πλατινένιο δίσκο «Το Κάτι» (2000), ο Φοίβος ξανασυνεργάζεται με την «πρώτη του μούσα», την Καίτη Γαρμπή, κυκλοφορώντας το digital single «Ήλιος δεν βγαίνει αν δεν πεις καλημέρα». Το τραγούδι αυτό κυκλοφόρησε στις 06 Φεβρουαρίου 2019 από την PANIK PLATINUM κατευθείαν οπτικοποιημένο και αποτελεί τον προάγγελο του κοινού επερχόμενου άλμπουμ τους. Καταλυτικό ρόλο για το καλλιτεχνικό αυτό reunion, που έγινε είδηση σε πολλά blogs, έπαιξε ο τραγουδιστής Διονύσης Σχοινάς, μόνιμος συνεργάτης του Φοίβου τα τελευταία χρόνια και σύζυγος της Καίτης Γαρμπή. Ο συνθέτης την επταετία (1993-2000) της συνεργασίας του με την τραγουδίστρια ήταν ο εισηγητής –(και) μέσω των κοινών τους δίσκων- μιας σειράς καινοτομιών στα ελληνικά μουσικά δρώμενα της εποχής που έγιναν τάση για τα επόμενα χρόνια, όπως την επικράτηση του λεγόμενου λαϊκοπόπ, την εμφάνιση της ρούμπας και του μπιτ, την επαναφορά των χασάπικων από τα 80’s, τα διπλά ρεφρέν και τους νεωτερικούς-πρωτότυπους τίτλους τραγουδιών. Όλα τα παραπάνω στοιχεία αγαπήθηκαν από το κοινό και υιοθετήθηκαν αμέσως συμβάλλοντας αρκετά στο τότε νέο στυλ των μοντέρνων επιτυχιών απογειώνοντας παράλληλα εκείνη την περίοδο την καριέρα και των δύο.

Προσωπική Ζωή

Ο Φοίβος είναι παντρεμένος με την Αμαλία Καντερέ με την οποία γνωρίστηκαν τη δεκαετία του '90 στη Sony Music, όπου εκείνη εργαζόταν ως υπεύθυνη δημοσίων σχέσεων. Έχουν αποκτήσει μαζί δυο παιδιά, την Ηλέκτρα και τον Έκτορα.